
Idegentestek kutyák és macskák emésztőtraktusában

Vizsgálataim az Állatorvostudományi Egyetem Sebészeti klinikájára 2010. és 2021.
között idegentesttel, ezen belül nyelőcső-, gyomor- és vékonybél-idegentesttel beérkezett
kutyák (N=254) és macskák (N=32) kórlapadatainak retrospektív elemzésére irányultak.
Több szempont szerint vizsgáltam az esetek megoszlását, továbbá a diagnózishoz vezető
utat, a terápia módját, az esetleges szövődményeket és komplikációkat, valamint a
kimenetelt.
Az ivar nem befolyásolta az esetek gyakoriságát, az életkor viszont igen. Mindkét
fajnál a 3 év alatti korcsoport egyedszáma volt a legmagasabb. A legtöbb páciens budapesti
volt, a távolabbról érkező esetek száma pedig fordított arányban állt a tartási hely és a
klinika közötti távolsággal. A páciensek leggyakrabban a délutáni órákban érkeztek a
klinikára. A diagnózis felállítása és a sürgős esetek ellátása néhány órán belül megtörtént.
Az összes idegentest tekintetében az egérárpa toklászának orrüregi előfordulása volt a
leggyakoribb. A menhelyeken ivartalanított szuka kutyáknál több esetben előfordult a
petefészekcsonk lekötésének sipolyozása.
Az emésztőszervi idegentestek előfordulása a fajtatiszta kutyák között a west
highland white terrierekben kiemelkedően gyakori volt. Az emésztőszervi idegentestek
diagnózisa a naptári évek szerinti-, valamint a hónapok szerinti lebontásban is hullámzó
megoszlást mutatott. Kutyáknál a július és augusztus hónapok, macskáknál az október hónap
értékei voltak kiemelkedőek. Emésztőszervi idegentestek esetén kutyáknál és macskáknál is
a hányás volt a vezető tünet. A diagnosztikában az elsődlegesen ajánlott ultrahangvizsgálat
helyett a röntgenvizsgálat alkalmazása volt gyakoribb. Kutyáknál a gyomor idegentest
(42%), macskáknál a vékonybél idegentest (47%) volt a leggyakoribb. Kutyákban a csontos
idegentest (41%), macskákban pedig a lineáris idegentest (60%) dominált. Az idegentestek
eltávolítása nagyobb arányban műtéti úton, kisebb arányban endoszkóppal történt. A kutyák
94%-a, a macskák 84%-a gyógyult. Az elveszített páciensek mindegyikénél súlyos
szövődmény állt fenn, legtöbbször az emésztőtraktus falának perforációja. A macskáknál
gyakoribbak voltak a súlyos szövődmények, amelyek minden esetben elhulláshoz vezettek.
Kutyáknál az esetek 3%-ában ismétlődött az idegentest felvétele, macskáknál nem fordult
elő ismétlődő eset.
A vizsgálatok eredményei a betegellátásban és a praxismenedzsmentben is felhasználhatók, hozzájárulhatnak a klinikai munkafolyamatok optimalizálásához és a sikerráta növekedéséhez.



